รัฐบาลไทย-ข่าวทำเนียบรัฐบาล-นายกรัฐมนตรีร่วมประชาสัมพันธ์งานประชุมวิชาการประจำปีการแพทย์แผนไทย การแพทย์พื้นบ้าน และการแพทย์ทางเลือกแห่งชาติ ครั้งที่ 20
วันอังคารที่ 20 มิถุนายน 2566
20/06/2566
นายกรัฐมนตรีร่วมประชาสัมพันธ์งานประชุมวิชาการประจําปีการแพทย์แผนไทย การแพทย์พื้นบ้าน และการแพทย์ทางเลือกแห่งชาติ ครั้งที่ 20
นายกรัฐมนตรีร่วมประชาสัมพันธ์งานประชุมวิชาการประจําปีการแพทย์แผนไทย การแพทย์พื้นบ้าน และการแพทย์ทางเลือกแห่งชาติ ครั้งที่ 20 รวมการแสดงผลงานนวัตกรรม ประชุมวิชาการระหว่างประเทศ ออกร้านสมุนไพรที่ได้มาตรฐาน240 แห่ง 28มิ.ย.-2ก.ค.นี้ ที่อิมแพค เมืองทองธานี
น.ส.ไตรศุลี ไตรสรณกุล รองโฆษกประจําสํานักนายกรัฐมนตรี กล่าวว่า วันนี้ (20 มิ.ย.66) ก่อนการประชุมคณะรัฐมนตรี (ครม.) พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้เปิดโอกาสให้ นายสาธิต ปิตุเตชะ รัฐมนตรีช่วยว่าการกระทรวงสาธารณสุข นําคณะผู้บริหารกระทรวงสาธารณสุข เข้าพบ ณ ตึกสันติไมตรี ทําเนียบรัฐบาล เพื่อประชาสัมพันธ์งานมหกรรมสมุนไพรแห่งชาติ และการประชุมวิชาการประจําปีการแพทย์แผนไทย การแพทย์พื้นบ้าน และการแพทย์ทางเลือกแห่งชาติ ครั้งที่ 20 (Thailand Herbal Expo 2023) ซึ่งมีกําหนดการจัดงานระหว่างวันที่ 28 มิ.ย. - 2 ก.ค. 66 ณ อาคาร 11 – 12 และห้องประชุมฟีนิกซ์ 1 – 6 ศูนย์แสดงสินค้าและการประชุมอิมแพ็ค เมืองทองธานี
ทั้งนี้ มี พล.อ.อนุพงษ์ เผ่าจินดา รัฐมนตรีว่าการกระทรวงมหาดไทย นายธนกร วังบุญคงชนะ รัฐมนตรีประจําสํานักนายกรัฐมนตรี นายนริศ ขํานุรักษ์ รัฐมนตรีช่วยว่าการกระทรวงมหาดไทย นพ.ธงชัย เลิศวิไลรัตนพงศ์ อธิบดีกรมการแพทย์แผนไทยและการแพทย์ทางเลือก นพ.ขวัญชัย วิศิษฐานนท์ รองอธิบดีกรมการแพทย์แผนไทยและการแพทย์ทางเลือก พญ.มิ่งขวัญ สุพรรณพงศ์ ผู้อํานวยการองค์การเภสัชกรรม พญ.โศรยา ธรรมรักษ์ ผู้อํานวยการโรงพยาบาลเจ้าพระยาอภัยภูเบศร เข้าร่วม
พล.อ.ประยุทธ์ ได้กล่าวขอบคุณกระทรวงสาธารณสุข องค์การเภสัชกรรม โรงพยาบาลเจ้าพระยาอภัยภูเบศร ตลอดจนหน่วยงานที่เกี่ยวข้องที่ร่วมกันผลักดันการพัฒนาสมุนไพรไทยจนเป็นที่ยอมรับ และขณะนี้ได้กลายเป็นทางเลือกให้กับประชาชนในการรักษาด้วยผลิตภัณฑ์ที่ได้มาตรฐานผ่านการรับรองที่น่าเชื่อถือ
นายกรัฐมนตรี กล่าวว่า นโยบายที่อยากให้มีการนําไปขยายต่อไปเกี่ยวกับพืชสมุนไพรคือ การสนับสนุนเกษตรกรปรับเปลี่ยนการเพาะปลูกมาปลูกพืชสมุนไพร มีการสนับสนุนด้านการตลาด ส่งเสริมให้เกิดสินค้าชุมชน มีส่วนเพิ่มรายได้ให้กับชุมชนต่อไป
น.ส.ไตรศุลี กล่าวว่า Thailand Herbal Expo 2023 ครั้งที่ 20 มีกรมการแพทย์แผนไทยและการแพทย์ทางเลือกเป็นหน่วยงานหลักร่วมกับองค์กรภาคีเครือข่ายภาครัฐและภาคเอกชนจัดงานครั้งนี้ขึ้น โดยจะดําเนินการทั้งในรูปแบบ On Site และ Online เพื่อเผยแพร่องค์ความรู้เทคโนโลยีและนวัตกรรม ประสบการณ์ ด้านการแพทย์แผนไทย การแพทย์พื้นบ้านการแพทย์ทางเลือกและสมุนไพร สําหรับประชาชนทั่วไป บุคลากรด้านสุขภาพ นักวิชาการ นักวิจัย ผู้เชี่ยวชาญ และผู้ประกอบการทั้งในประเทศและต่างประเทศ และยังเป็นโอกาสในการส่งเสริมด้านการตลาด เพิ่มมูลค่าทางเศรษฐกิจจากสินค้าและบริการด้านสุขภาพ
ทั้งนี้ ภายในงานจะประกอบไปด้วยหลากหลายกิจกรรม อาทิ การแสดงนิทรรศการและการสาธิต ภายใต้แนวคิด “สมุนไพรไทย ภูมิปัญญาไทย เศรษฐกิจไทย” (Thai Herbs & Medical Cannabis for Health & Wealth) นําเสนอในประเด็น นวัตกรรมและผลิตภัณฑ์ การท่องเที่ยวเชิงสุขภาพและความเป็นไทย ภูมิปัญญาในการดูแลสุขภาพ และ การบริการให้คําปรึกษาเรื่องสุขภาพ เปิดมิติใหม่สําหรับการรักษาผู้ป่วย ที่มีอาการปวดเรื้อรังและนอนไม่หลับ ด้วยการแพทย์แผนไทยและการแพทย์ผสมผสาน โดย “สุขสําราญนิทราคลินิก” โรงพยาบาลการแพทย์แผนไทยและการแพทย์ผสมผสาน (ยศเส) พร้อมกับการเปิดตัว การบําบัดฟื้นฟูและลดอันตรายจากยาเสพติด
น.ส.ไตรศุลี กล่าวว่า มีการจัดสัมมนาแลกเปลี่ยนด้านการแพทย์แผนไทย การแพทย์พื้นบ้าน การแพทย์ทางเลือกและสมุนไพร ร่วมกับต่างประเทศ International Conference / Show case BIMSTEC และประชุมวิชาการประจําปี การแพทย์แผนไทย การแพทย์พื้นบ้าน และการแพทย์ ทางเลือกแห่งชาติ ครั้งที่ 20 ประกวดผลงานวิชาการประจําปี อบรมตลาดความรู้ (หลักสูตรระยะสั้น) ไม่เสียค่าใช้จ่าย จํานวน 15 หลักสูตร
พร้อมกันนี้ จะมีการออกร้านจําหน่ายผลิตภัณฑ์สมุนไพรไทยที่ได้รับมาตรฐาน 240 ร้านค้า และภายในงานจะมีการแจกกล้าไม้ กล้าไม้ยืนต้น สมุนไพร ไม้ใช้สอย ไม้กินได้ ผลิตภัณฑ์สมุนไพร และลุ้นรับรางวัลมากมาย โดยผู้สนใจสามารถเข้าร่วมงานโดยไม่เสียค่าใช้จ่ายใดๆ